যেটা তিনি বলেন না তা হলো, ওই কমিটি তাদের খসড়া প্রস্তাবে তত্ত্বাবধায়ক সরকার ব্যবস্থা বহাল রাখার পক্ষে মত দিয়েছিল। প্রধানমন্ত্রীর ইচ্ছার কারণেই পরে ওই প্রস্তাবে পরিবর্তন আনা হয়। আমরা এ ব্যাপারে বিস্তারিত লিখেছি। যদিও প্রধানমন্ত্রী তার বর্ণনা অব্যাহত রেখেছেন। প্রধানমন্ত্রী যুক্তি দেখাচ্ছেন তত্ত্বাবধায়ক সরকার ব্যবস্থার কারণে অনির্বাচিত ব্যক্তিরা ৯০ দিন দেশ পরিচালনা করেন। এটা সংবিধান এবং গণতন্ত্রের মৌলিক চেতনার পরিপন্থি। কারণ সংবিধান এবং গণতন্ত্রের মৌলিক চেতনা হচ্ছে সবসময় জনগণের প্রতিনিধিদের মাধ্যমেই রাষ্ট্র পরিচালিত হবে। তার যুক্তি সঠিক।